[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.3.2006

COM(2006)90 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για τροποποίηση του κανονισμού (ΕΟΚ) αριθ. 1906/90 σχετικά με ορισμένους κανόνες εμπορίας για το κρέας πουλερικών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΟΚ) αριθ. 1906/90 του Συμβουλίου σχετικά με ορισμένους κανόνες εμπορίας για το κρέας πουλερικών περιλαμβάνει ορισμένες παραπομπές στην κοινοτική νομοθεσία του κτηνιατρικού τομέα. Η οδηγία 2004/41/ΕΚ του Ευρωπαϊκού Κοινοβουλίου και του Συμβουλίου προβλέπει την κατάργηση της οδηγίας 71/118/ΕΟΚ του Συμβουλίου της 15ης Φεβρουαρίου 1971 περί υγειονομικών προβλημάτων στον τομέα των συναλλαγών νωπών κρεάτων πουλερικών “με ισχύ από την συγκεκριμένη ημερομηνία”, δηλαδή από την 1η Ιανουαρίου 2006. Ωστόσο, η οδηγία 2004/41/ΕΚ δεν περιλαμβάνει πίνακα αντιστοιχίας ο οποίος θα μπορούσε να αποσαφηνίσει τη συσχέτιση μεταξύ των διατάξεων της καταργηθείσας οδηγίας και των διατάξεων των νέων κανονισμών στον τομέα της υγιεινής. Για λόγους σαφήνειας κρίνεται συνεπώς σκόπιμο να προσαρμοστεί ο κανονισμός (ΕΟΚ) αριθ. 1906/90 ώστε να αποσαφηνιστούν οι παραπομπές στις αντίστοιχες διατάξεις των νέων κανονισμών στον τομέα της υγιεινής.

Η τροποποίηση αυτή μπορεί επίσης να χρησιμοποιηθεί για να αποσαφηνιστούν άλλες παραπομπές οι οποίες δεν είναι πλέον ακριβείς, όπως η παραπομπή στην οδηγία 80/879/ΕΟΚ της Επιτροπής της 3ης Σεπτεμβρίου 1980 σχετικά με τη σήμανση καταλληλότητας των μεγάλων συσκευασιών νωπών κρεάτων πουλερικών και ορισμένες παραπομπές στην οδηγία 79/112/ΕΟΚ του Συμβουλίου της 18ης Δεκεμβρίου 1978 περί προσεγγίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και τη διαφήμισή τους.

Επιπλέον, ο κανονισμός αποκλείει από το πεδίο εφαρμογής του μια ειδική εμπορική παρουσίαση σφαγίων πουλερικών (“New York-dressed”). Η παρουσίαση αυτή δεν είναι σύμφωνη ούτε με τις διατάξεις που αφορούν θέματα εμπορίας, του κανονισμού (ΕΟΚ) αριθ. 1538/91 της Επιτροπής, ούτε με τις απαιτήσεις των νέων κανονισμών στον τομέα της υγιεινής. Για λόγους σαφήνειας, πρέπει να καταργηθεί η παρέκκλιση αυτή.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για τροποποίηση του κανονισμού (ΕΟΚ) αριθ. 1906/90 σχετικά με ορισμένους κανόνες εμπορίας για το κρέας πουλερικών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2777/75 του Συμβουλίου της 29ης Οκτωβρίου 1975 περί κοινής οργανώσεως της αγοράς του τομέα κρέατος πουλερικών[1], και ιδίως το άρθρο 2 παράγραφος 2,

την πρόταση της Επιτροπής,

Εκτιμώντας τα ακόλουθα:

(1) Από την 1η Ιανουαρίου 2006, η οδηγία 71/118/ΕΟΚ του Συμβουλίου της 15ης Φεβρουαρίου 1971 περί υγειονομικών προβλημάτων στον τομέα των συναλλαγών νωπών κρεάτων πουλερικών[2] καταργήθηκε από την οδηγία 2004/41/ΕΚ του Ευρωπαϊκού Κοινοβουλίου και του Συμβουλίου[3] και αντικαταστάθηκε από τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου της 29ης Απριλίου 2004 για την υγιεινή των τροφίμων[4] και από τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου της 29ης Απριλίου 2004 για τον καθορισμό ειδικών κανόνων υγιεινής για τα τρόφιμα ζωικής προέλευσης[5].

(2) Η οδηγία 79/112/ΕΟΚ του Συμβουλίου της 18ης Δεκεμβρίου 1978 περί προσεγγίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και τη διαφήμισή τους[6] καταργήθηκε και αντικαταστάθηκε από την οδηγία 2000/13/ΕΚ του Ευρωπαϊκού Κοινοβουλίου και του Συμβουλίου της 20ης Μαρτίου 2000 για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων[7].

(3) Ο κανονισμός (ΕΟΚ) αριθ. 1906/90 του Συμβουλίου[8] περιλαμβάνει ορισμένες παραπομπές στην οδηγία 71/118/ΕΟΚ και στην οδηγία 79/112/ΕΟΚ. Για λόγους σαφήνειας, κρίνεται σκόπιμο να προσαρμοστούν οι παραπομπές αυτές.

(4) Το άρθρο 1 παράγραφος 3 δεύτερη περίπτωση του κανονισμού (ΕΟΚ) αριθ. 1906/90 περιλαμβάνει παραπομπή στο είδος των πωλήσεων που αναφέρονται στο κεφάλαιο ΙΙ άρθρο 3 σημείο ΙΙ της οδηγίας 71/118/ΕΟΚ. Η διάταξη αυτή αφορά μια προαιρετική παρέκκλιση για τα κράτη μέλη προκειμένου να εξαιρείται σε ορισμένες περιπτώσεις η παραγωγή μικρής κλίμακας κρέατος πουλερικών από το πεδίο εφαρμογής του κανονισμού. Η εν λόγω προαιρετική παρέκκλιση δεν περιλαμβάνεται στους κανονισμούς (ΕΚ) αριθ. 852/2004 και (ΕΚ) αριθ. 853/2004. Ωστόσο, πρέπει να διατηρηθεί.

(5) Το άρθρο 1 παράγραφος 3 τρίτη περίπτωση του κανονισμού (ΕΟΚ) αριθ. 1906/90 εξαιρεί τα πουλερικά New York dressed (μεταγενέστερου εκσπλαχνισμού), που αναφέρονται στο παράρτημα Ι κεφάλαιο VIII σημείο 49 της οδηγίας 71/118/ΕΟΚ, από το πεδίο εφαρμογής του κανονισμού. Ως πουλερικά “New York dressed” νοούνται τα πουλερικά από τα οποία έχουν αφαιρεθεί τα φτερά και το αίμα και τα οποία παρουσιάζονται για πώληση ολόκληρα με το κεφάλι, τα πόδια και τα εντόσθια άθικτα. Η παρουσίαση αυτή δεν είναι σύμφωνη σε καμία περίπτωση με τις απαιτήσεις των κανονισμών (ΕΚ) αριθ. 852/2004 και (ΕΚ) αριθ. 853/2004. Συνεπώς, πρέπει να καταργηθεί η εξαίρεση αυτή.

(6) Το άρθρο 6 του κανονισμού (ΕΟΚ) αριθ. 1906/90 περιλαμβάνει παραπομπή στην οδηγία 80/879/ΕΟΚ της Επιτροπής της 3ης Σεπτεμβρίου 1980 σχετικά με τη σήμανση καταλληλότητας των μεγάλων συσκευασιών νωπών κρεάτων πουλερικών[9]. Η οδηγία αυτή καταργήθηκε με την οδηγία 92/116/ΕΟΚ του Συμβουλίου της 17ης Δεκεμβρίου 1992 για την τροποποίηση και την ενημέρωση της οδηγίας 71/118/ΕΟΚ περί υγειονομικών προβλημάτων στον τομέα των συναλλαγών νωπού κρέατος πουλερικών[10]. Η εν λόγω παραπομπή είναι περιττή και πρέπει να διαγραφεί.

(7) Ως εκ τούτου, ο κανονισμός (ΕΟΚ) αριθ. 1906/90 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1906/90 τροποποιείται ως εξής:

1) Το άρθρο 1 τροποποιείται ως εξής:

α) στο άρθρο 1, η παράγραφος 3 αντικαθίσταται από το ακόλουθο κείμενο:

“3. Οι διατάξεις του παρόντος κανονισμού δεν εφαρμόζονται στο κρέας πουλερικών που προορίζεται για εξαγωγή εκτός Κοινότητας.”

β) παρεμβάλλεται η ακόλουθη παράγραφος 3α:

“3a Τα κράτη μέλη μπορεί να προβλέψουν παρέκκλιση από τις απαιτήσεις του παρόντος κανονισμού εφόσον οι πτηνοτρόφοι, με ετήσια παραγωγή μικρότερη των 10 000 πτηνών των πέντε ειδών που αναφέρονται στο άρθρο 1 παράγραφος 1, παρέχουν νωπά κρέατα πουλερικών που προέρχονται από τις εκμεταλλεύσεις τους σε μικρές ποσότητες:

- είτε άμεσα στον τελικό καταναλωτή στην εκμετάλλευση ή σε εβδομαδιαίες (λαϊκές) αγορές που βρίσκονται πολύ κοντά στις εκμεταλλεύσεις τους και στο ίδιο έδαφος με εκείνο των αρμοδίων αρχών που χορήγησαν την παρέκκλιση,

- είτε σε εμπόρους λιανικής πώλησης για άμεση πώληση στον τελικό καταναλωτή, υπό τον όρο ότι οι έμποροι αυτοί ασκούν τις εμπορικές τους δραστηριότητες στο ίδιο έδαφος με εκείνο των αρμοδίων αρχών που χορήγησαν την παρέκκλιση.

Τα κράτη μέλη μπορούν να διευκρινίσουν σε ποιο βαθμό η παρέκκλιση που προβλέπεται στο πρώτο εδάφιο μπορεί να καλύψει και τα τεμάχια.

Η παρέκκλιση που προβλέπεται στο πρώτο εδάφιο δεν εφαρμόζεται σε πλανόδιες πωλήσεις, πωλήσεις μέσω ταχυδρομείου ή, όσον αφορά τους εμπόρους λιανικής πώλησης, πωλήσεις σε αγορά.”

2) Στο άρθρο 2, το σημείο 4 αντικαθίσταται από το ακόλουθο κείμενο:

“4. ‘προσυσκευασμένο κρέας πουλερικών”: το κρέας πουλερικών που παρουσιάζεται σύμφωνα με τους όρους που ορίζονται στο άρθρο 1 παράγραφος 3 στοιχείο β) της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου*.

* ΕΕ L 109 της 6.5.2000, σ. 29.”

3) Στο άρθρο 4, η εισαγωγική φράση αντικαθίσταται από το ακόλουθο κείμενο:

“Εκτός από τους εθνικούς κανόνες που θεσπίζονται σύμφωνα με την οδηγία 2000/13/ΕΚ, πρέπει να αναγράφονται στα συνοδευτικά εμπορικά έγγραφα οι ακόλουθες συμπληρωματικές ενδείξεις, κατά την έννοια του άρθρου 13 παράγραφος 1 στοιχείο β) της εν λόγω οδηγίας:”

4) Το άρθρο 5 τροποποιείται ως εξής:

α) στην παράγραφο 1, η “οδηγία 79/112/ΕΟΚ” αντικαθίσταται από την “οδηγία 2000/13/ΕΚ”.

β) η παράγραφος 2 αντικαθίσταται από το ακόλουθο κείμενο:

“2. Στην περίπτωση νωπού κρέατος πουλερικών, η ημερομηνία ελάχιστης διατηρησιμότητας αντικαθίσταται από την ημερομηνία της ένδειξης ‘ανάλωση πριν από’ σύμφωνα με το άρθρο 10 της οδηγίας 2000/13/ΕΚ.”

γ) στην παράγραφο 3, το στοιχείο δ) αντικαθίσταται από το ακόλουθο κείμενο:

“δ) ο αριθμός έγκρισης του σφαγίου ή του εργαστηρίου τεμαχισμού σύμφωνα με το άρθρο 4 του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου**, εκτός από τις περιπτώσεις που ο τεμαχισμός και η αφαίρεση κοκάλων πραγματοποιείται στον τόπο πώλησης, όπως προβλέπεται στο άρθρο 4 παράγραφος 2 στοιχείο δ) του εν λόγω κανονισμού·

** ΕΕ L 139 της 30.4.2004, σ. 55. Διορθωμένη έκδοση στην ΕΕ L 226 της 25.6.2004, σ. 22.”

δ) οι παράγραφοι 4 και 5 αντικαθίστανται από το ακόλουθο κείμενο:

“4. Όταν το κρέας πουλερικών διατίθεται προς πώληση χωρίς προσυσκευασία, εκτός από τις περιπτώσεις που ο τεμαχισμός και η αφαίρεση κοκάλων γίνεται στον τόπο πώλησης, όπως προβλέπεται στο άρθρο 4 παράγραφος 2 στοιχείο δ) του κανονισμού (ΕΚ) αριθ. 853/2004 και εφόσον ο τεμαχισμός αυτός και η αφαίρεση κοκάλων πραγματοποιείται μετά από αίτηση του καταναλωτή και παρουσία του, το άρθρο 14 της οδηγίας 2000/13/ΕΚ εφαρμόζεται στις ενδείξεις που αναφέρονται στην παράγραφο 3.

5. Οι λεπτομερείς κανόνες που αφορούν την ένδειξη της ονομασίας πώλησης, κατά την έννοια του άρθρου 3 παράγραφος 1 σημείο 1 της οδηγίας 2000/13/ΕΚ μπορούν να καθοριστούν σύμφωνα με τη διαδικασία που αναφέρεται στο άρθρο 17 του κανονισμού (ΕΟΚ) αριθ. 2777/75.”

5) Το άρθρο 6 αντικαθίσταται από το ακόλουθο κείμενο:

“Άρθρο 6

Κατά παρέκκλιση των άρθρων 3, 4 και 5 δεν κρίνεται αναγκαίο να κατατάσσεται το κρέας πουλερικών ή να αναφέρονται οι συμπληρωματικές ενδείξεις που προβλέπονται στα εν λόγω άρθρα στις περιπτώσεις παραδόσεων στις εγκαταστάσεις τεμαχισμού ή μεταποίησης.”

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 282 της 1.11.1975, σ. 77. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1913/2005 (ΕΕ L 307 της 25.11.2005, σ. 2 ).

[2] ΕΕ L 55 της 8.3.1971, σ. 23.

[3] ΕΕ L 157 της 30.4.2004, σ. 33.

[4] ΕΕ L 139 της 30.4.2004, σ. 1. Διορθωμένη έκδοση στην ΕΕ L 226 της 25.6.2004, σ. 3.

[5] ΕΕ L 139 της 30.4.2004, σ. 55. Διορθωμένη έκδοση στην ΕΕ L 226 της 25.6.2004, σ. 22.

[6] ΕΕ L 33 της 8.2.1979, σ. 1.

[7] ΕΕ L 109 της 6.5.2000, σ. 29. Οδηγία όπως τροποποιήθηκε τελευταία από την οδηγία 2003/89/ΕΚ (ΕΕ L 308 της 25.11.2003, σ. 15).

[8] ΕΕ L 173 της 6.7.1990, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1101/98 (ΕΕ L 157 της 30.5.1998, σ. 12).

[9] ΕΕ L 251 της 24.9.1980, σ. 10.

[10] ΕΕ L 62 της 15.3.1993. σ. 1. Οδηγία όπως τροποποιήθηκε από την Πράξη Προσχώρησης της Αυστρίας, της Φινλανδίας και της Σουηδίας.